[pic] | EUROOPAN YHTEISÖJEN KOMISSIO |

Bryssel 30.11.2009

KOM(2009)194 lopullinen/2

2009/0060 (COD)

CORRIGENDUM Annule et remplace le document COM(2009)194 final du 21.04.2009 Concerne la version originale FR et autres versions linguistiques, base légale de l’acte (“article 181a”), page 4

Ehdotus:

EUROOPAN PARLAMENTIN JA NEUVOSTON ASETUS

annettu 30.11.2009,

kehitysyhteistyön rahoitusvälineen perustamisesta annetun asetuksen (EY) N:o 1905/2006 muuttamisesta sekä demokratian ja ihmisoikeuksien maailmanlaajuista edistämistä koskevasta rahoitusvälineestä annetun asetuksen (EY) N:o 1889/2006 muuttamisesta

PERUSTELUT

Yhteisön ulkoiseen yhteistyöhön sovellettavissa rahoitusvälineissä on epäjohdonmukaisuuksia siltä osin kuin on kyse siitä, voidaanko veroihin, maksuihin tai muihin kuluihin liittyvien kustannusten maksamiseen myöntää yhteisön rahoitusta.

Kehitysyhteistyön rahoitusväline (DCI) sekä demokratiaa ja ihmisoikeuksia koskeva rahoitusväline (EIDHR) ovat ainoat välineet, joissa ei ole mahdollisuutta poiketa yhteisön rahoituksen ulkopuolelle jäämistä koskevasta periaatteesta. Muissa rahoitusvälineissä säädetään, että yhteisön apua ei periaatteessa voida käyttää kyseisten kustannusten rahoittamiseen. Niissä annetaan sen vuoksi mahdollisuus tapauskohtaiseen joustoon. Toimivaltainen tulojen ja menojen hyväksyjä voi tarvittaessa päättää hyväksyä näiden kustannusten kattamisen ohjelmien ja hankkeiden moitteettomaan toteutukseen liittyvistä syistä.

Tällainen jousto on kuitenkin välttämätöntä tietyissä toistuvissa ongelmatilanteissa. joita ilmenee, kun poikkeusjärjestelyitä ei ole lainkaan tai ne ovat käyttökelvottomia (esimerkiksi siksi, että avunsaajamaassa noudatettavat menettelyt ovat äärimmäisen monimutkaisia). Tällaisissa tilanteissa DCI- ja EIDHR-rahoitusvälineissä käytetty tiukka sanamuoto voi vaikeuttaa tuntuvasti ulkoisella avulla rahoitettua toimintaa, erityisesti EIDHR-hankkeiden yhteydessä. On lisäksi korostettava, että veronmaksun rahoittamista koskeva kielto koskee nykyisen sanamuodon perusteella vain avunsaajamaissa maksettavia veroja, minkä vuoksi rahoituksen myöntämiseen liittyy tulkintavaikeuksia (erityisesti silloin, kun on kyse alueellisesta hankkeesta). Toinen esimerkki koskee (alv:tä vastaavia) paikallisia veroja, jotka toimeksisaajan on maksettava, koska veronmaksun rahoittaminen on ehdottomasti kielletty, mutta joita se ei voi saada takaisin poikkeusjärjestelyiden puuttumisen vuoksi.

Rahoituksen myöntämisessä on havaittu vaikeuksia muun muassa seuraavissa tapauksissa:

- Arvoltaan vähäisiin ja/tai korvauksiin oikeuttaviin paikallisiin ostoksiin on toisinaan vaikea soveltaa avunsaajamaan alv-poikkeusjärjestelyä tai kyseisiä järjestelyitä ei ole lainkaan käytössä.

- Varainhoitoasetuksen soveltamissäännöissä (172 a artiklan 2 kohdan c alakohta) säädetään mahdollisuudesta kattaa arvonlisäverot yhteisön avustuksella edellyttäen, että niistä ei voida maksaa palautuksia eikä tätä mahdollisuutta suljeta pois oikeusperustassa. Keskitetysti hallinnoidut avustukset eivät edellytä hankkeen toteuttavan maan ennakkosuostumusta. Jos kyseisen maan lainsäädännössä ei säädetä minkäänlaisesta poikkeusjärjestelystä, avustuksen saajan on maksettava arvonlisäverot tai alv:tä vastaavat paikalliset verot eikä niihin voida hakea korvausta EY:n varoista.

- EIDHR-hankkeiden osalta tietyt maat ovat haluttomia myöntämään vapautuksia hankkeille, joita ne eivät tue, hankkeiden toteutukseen liittyvien erityispiirteiden vuoksi. Koska voimassa ei ole yleissopimuksia, joissa määrättäisiin yhteisön rahoittamien hankkeiden vapauttamisesta veroista, avunsaajat joutuvat maksamaan kyseiset verot. Tämä voi hidastaa poliittisesti erityisen arkaluonteisten hankkeiden toteutusta.

On lisäksi korostettava, että vaikka voidaan tietyin edellytyksin harkita hankkeen rahoittamista kokonaan ulkoisten toimien puitteissa, kyseinen rahoitus ei aina riitä kattamaan veroja, joiden maksamiseen ei voida edelleenkään käyttää yhteisön rahoitusta. Kokonaisrahoitus koskee joka tapauksessa vain toimen rahoituskelpoisia kustannuksia.

Edellä esitetyn perusteella ja avunsaajamaiden veroja ja maksuja koskevien määräysten kehittyvän luonteen vuoksi näyttää ensiarvoisen tärkeältä säilyttää riittävästi joustoa, jotta tulojen ja menojen hyväksyjä voi arvioida tapauskohtaisesti tarvetta hyväksyä verot DCI- ja EIHDR-rahoitusvälineiden puitteissa myönnettävän yhteisön rahoituksen piiriin, mikä on mahdollista muiden EY:n ulkoisen avun rahoitusvälineiden osalta, kun kyse on veroista, jotka eivät jää yleisten oikeussääntöjen soveltamisalan ulkopuolelle.

Tämän vuoksi ehdotetaan, että kyseiset säännökset näissä kahdessa välineessä yhtenäistetään muiden välineiden kanssa.

2009/0060 (COD)

Ehdotus:

EUROOPAN PARLAMENTIN JA NEUVOSTON ASETUS

annettu 30.11.2009,

kehitysyhteistyön rahoitusvälineen perustamisesta annetun asetuksen (EY) N:o 1905/2006 muuttamisesta sekä demokratian ja ihmisoikeuksien maailmanlaajuista edistämistä koskevasta rahoitusvälineestä annetun asetuksen (EY) N:o 1889/2006 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 179 artiklan 1 kohdan ja 181a artiklan,

ottavat huomioon komission ehdotuksen,

noudattavat perustamissopimuksen 251 artiklassa määrättyä menettelyä[1],

sekä katsovat seuraavaa:

(1) Yhteisön ulkoisen avun tehostamiseksi ja sen tekemiseksi avoimemmaksi avun suunnittelulle ja toimitukselle vahvistettiin vuonna 2006 uudet puitteet, jotka sisältävät liittymistä valmistelevasta tukivälineestä 17 päivänä heinäkuuta 2006 annetun neuvoston asetuksen (EY) N:o 1085/2006[2], eurooppalaista naapuruuden ja kumppanuuden välinettä koskevista yleisistä määräyksistä 24 päivänä lokakuuta 2006 annetun Euroopan parlamentin ja neuvoston asetuksen (EY) N:o 1638/2006[3], teollistuneiden ja muiden korkean tulotason maiden ja alueiden kanssa tehtävän yhteistyön rahoitusvälineen perustamisesta 21 päivänä joulukuuta 2006 annetun neuvoston asetuksen (EY) N:o 1934/2006[4], vakautusvälineen perustamisesta 15 päivänä marraskuuta 2006 annetun Euroopan parlamentin ja neuvoston asetuksen (EY) N:o 1717/2006[5], välineen perustamisesta ydinturvallisuuteen liittyvää yhteistyötä varten 19 päivänä helmikuuta 2007 annetun neuvoston asetuksen (EY) N:o 300/2007[6], demokratian ja ihmisoikeuksien maailmanlaajuista edistämistä koskevasta rahoitusvälineestä 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1889/2006[7] ja kehitysyhteistyön rahoitusvälineen perustamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1905/2006[8].

(2) Näiden asetusten täytäntöönpanossa on havaittu epäjohdonmukaisuuksia siltä osin kuin on kyse poikkeuksen myöntämisestä periaatteesta, jonka mukaan veroihin, maksuihin tai muihin kuluihin liittyvien kustannusten maksamiseen ei voida myöntää EY:n rahoitusta. Tämän vuoksi ehdotetaan, että asetusten N:o (EY) 1905/2006 ja (EY) N:o 1889/2006 asian kannalta merkitykselliset säännökset muutetaan niiden yhtenäistämiseksi muiden välineiden kanssa.

(3) Tässä asetuksessa ei perustamissopimuksen 5 artiklan kolmannen kohdan mukaisesti ylitetä sitä, mikä on tarpeen asetettujen tavoitteiden saavuttamiseksi,

OVAT ANTANEET TÄMÄN ASETUKSEN:

1 artikla

Korvataan asetuksen (EY) N:o 1905/2006 25 artiklan 2 kohta seuraavasti:

”2. Yhteisön apua ei periaatteessa käytetä verojen tai maksujen maksamiseen avunsaajamaissa.”

2 artikla

Korvataan asetuksen (EY) N:o 1889/2006 13 artiklan 6 kohta seuraavasti:

”6. Yhteisön apua ei periaatteessa käytetä verojen tai maksujen maksamiseen avunsaajamaissa.”

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 30.11.2009.

Euroopan parlamentin puolesta Neuvoston puolesta

Puhemies Puhenjohtaja

[1] Euroopan parlamentin lausunto, annettu XX (ei vielä julkaistu EUVL:ssä), neuvoston yhteinen kanta, vahvistettu XX (ei vielä julkaistu EUVL:ssä) ja Euroopan parlamentin kanta, vahvistettu XX (ei vielä julkaistu EUVL:ssä).

[2] EUVL L 210, 31.7.2006, s. 82.

[3] EUVL L 310, 9.11.2006, s. 1.

[4] EUVL L 405, 30.12.2006, s. 37.

[5] EUVL L 327, 15.11.2006, s. 1.

[6] EUVL L 81, 22.3.2007, s. 1.

[7] EUVL L 386, 29.12.2006, s. 1.

[8] EUVL L 378, 27.12.2006, s. 41.